SKRIFTLIG FORESPØRGSEL E-3168/01

af Fernando Fernández Martín (PPE-DE) til Kommissionen

(19. november 2001)

Om: Hjælpeprogram for Colombias gadebørn og -unge

Fattigdom og ustabile familieforhold får tusindvis af colombianske børn til at søge tilflugt i livet på gaden, hvor de står overfor kriminalitet, sygdom, seksuelt misbrug, prostitution, vold, stofmisbrug og et liv i fattigdom og uden håb, da de ikke har noget alternativ til dette liv.

I 1997 blev hjælpeprogrammet COL/B/-3100/97/102, Hjælpeprogram for Colombias gadebørn og -unge, udarbejdet, og den 13. februar 1998 blev programmet officielt godkendt. Programmet blev den 12. juni 1999 overdraget Asociació Institut Genus, efter at der var udskrevet udbud.

Ifølge mine informationer er dette program fire år efter endnu ikke iværksat. De 475 000 EUR, som var afsat til programmet, er endnu ikke nået ud til gadebørnene, og endnu værre er det, at der stadig ikke er nogen konkret plan til at føre programmet ud i livet.

Hvordan forklarer Kommissionen programmets forsinkelse?

Hvilke midler påtænker Kommissionen at tage i brug for hurtigst muligt at iværksætte dette program, der skal forebygge, beskytte og reintegrere gadebørn og -unge socialt og økonomisk?

Hvilke særlige planer har Kommissionen for at undgå disse typiske forsinkelser, der optræder fra et program udarbejdes, til det iværksættes?

Svar afgivet på Kommissionens vegne af Christopher Patten

(11. januar 2002)

Kommissionen er bevidst om, at børn og unge på gaden i mange storbyer i Latinamerika lever i stor psykisk og fysisk fattigdom. Den er klar over, at der skal gøres en enorm indsats for at løse problemet, og søger med de midler, der er til rådighed, at afhjælpe situationen gennem iværksættelse af hensigtsmæssige sociale projekter.

Det pågældende program, der er etableret i kraft af en finansieringsaftale med den colombianske regering, er stødt på helt specielle vanskeligheder som følge af situationen i landet, som har udviklet sig dramatisk siden programidentifikationen. Forsinkelserne med gennemførelsen skyldes således primært den særlige politiske kontekst i landet og kan næppe tilskrives mangelfuld forvaltning.

Det er i finansieringsaftalen fastsat, at den europæiske faglige bistand skal overdrages til ikke-statslige organisationer (ngo). Men størsteparten af disse organisationer har afvist at forvalte et projekt, som samfinansieres med regeringen, for at bevare deres politiske neutralitet.

Kun to ngo har deltaget i udbuddet, herunder Institut Genus, som blev udvalgt til opgaven. Som en yderligere forværrende omstændighed er den person, der var kandidat til at varetage funktionen som sideordnet leder, trådt tilbage endnu før projektets start, og det har vist sig umuligt for Institut Genus at finde en anden egnet kandidat.

Desuden har programmet i høj grad mærket virkningerne af det voldsklima, landet lider under. Situationen er i denne henseende blevet værre og værre, hvilket fremgår af mordet på den lokalt ansatte i vores delegation i Bogota, hr. Torres, kidnapningen af en europæisk ekspert tilknyttet projektet Ciudad Bolivar og de trusler, der i 2000 blev fremsat mod en række andre europæiske eksperter i Colombia. På den baggrund har man besluttet at omformulere programmet for at afpasse det bedre efter de lokale forhold.

Eftersom Colombias kontor for internationalt samarbejde og det colombianske institut for familievelfærd har anmodet om, at der ved den nye formulering også tages hensyn til bidrag fra deres eksperter og fra de lokale aktører, er disse organer blevet anmodet om med støtte fra delegationen at fremsætte forslag til ændringer af finansieringsaftalen.

Den ændrede finansieringsaftale skal følge den model for decentraliseret gennemførelse, der er forudset i den rammeaftale, som blev undertegnet mellem Kommissionen og Colombias regering i december 2000. Projektet skal forvaltes direkte af modtageren, og den europæiske faglige bistand stilles til rådighed til specifikke foranstaltninger.

Delegationen opretholder en løbende kontakt med de colombianske myndigheder, som hidtil ikke har fremlagt nogen forslag.